På Radiumhospitalet er utstyret for å behandle den kreftformen som rammer flest nordmenn utdatert. Private donorer reagerer på at regjeringen ikke stiller opp.

Finansmannen Stein Erik Hagen har prostatakreft . Han reiser til USA for behandling fordi utstyret i Norge er for dårlig. Nå donerer han og to andre penger, slik at Radiumhospitalet skal få moderne utstyr til å operere nettopp prostatakreft. At regjeringen ikke har gitt de nødvendige midlene er Hagen kritisk til.

– Tid for utskiftning

På Radiumhospitalet opereres ti personer for prostatakreft hver eneste uke. De har kun en operasjonsrobot, og den er utdatert.

REAGERER: Stein Erik Hagen er kritisk til at regjeringen ikke sørger for oppdatert utstyr til behandling av kreftformen som rammer flest nordmenn. (Foto: TV 2)

– Man kan si det slik at den teknologiske utviklingen går så fort nå at maskinen vi har begynner å nærme seg tiden for utskiftning, sier overlege ved Radiumhospitalet, Bjørn Brennhovd.

Les også: Kreftmedisin som virker blir for dyr

Moderne utstyr gjør operasjonen mindre risikofylt for pasienten. Et inngrep som i utgangspunktet er komplisert, blir tryggere.

– Vi vet at med en slik maskin er det mindre risiko for blødning, kortere operasjonstid og mindre traumer for pasienten, sier Brennhovd.

Drar til USA

MINDRE RISIKO: Overlege ved Radiumhospitalet, Bjørn Brennhovd, sier de nye maskinene gir mindre risiko for pasientene. (Foto: TV 2)

Om noen uker skal Stein Erik Hagen gjennom en slik operasjon, i USA. Da han hørte at operasjonsroboten på Radiumhospitalet var utdatert, åpnet han lommeboken.

– Dette er en sykdom som rammer veldig mange menn, og når da det offentlige selv ikke får ut finger'n til å kjøpe ny maskin, var det veldig naturlig å gjøre det, sier finansmannen til TV 2.

Les også: Færre dør av kreft i USA

Selv vurderte han aldri å operere seg i Norge, men ville derimot gjort det om utstyret var bedre og ventetiden kortere.

Sammen med John Fredriksen, og en annen kjent finansmann som ønsker å være anonym, har Hagen nå sørget for at Radiumhospitalet får en ny moderne operasjonsrobot.

Unngå et todelt helsevesen

Jan Vincents Johannessen, direktør for Radiumhospitalets legater, sier til TV 2 at en ny maskin var en nødvendighet. Han roser også givergleden til finansmennene.

– Jeg syns det er fantastisk at de som har råd til å reise andre steder i verden også gir penger til oss sånn at vi ikke får et todelt helsevesen.

Les også: Ni av ti nordmenn tror ikke på Jens' kreftgaranti

Selv om Hagen gir med glede, synes han det er synd at nødvendig medisinsk utstyr skal måtte kjøpes for private pengegaver.

– Det burde ikke være slik i Norge. Med en stat som er så rik, så burde det å kjøpe inn så vi har det beste utstyret være en selvfølgelighet, sier Hagen.